આ પછી તા. ૧-૧૧-૧૯૫૬ના બૃહદ મુંબઈ રાજ્યની રચના કરાતાં કચ્છનો ‘ક’ વર્ગના રાજ્યનો દરજ્જો મિટાવીને તેનો બૃહદ મુંબઈ રાજ્યમાં ગુજરાત અને સૌરાષ્ટ્રની સાથે જ સમાવેશ કરાયો. કચ્છને મુંબઈ વિધાનસભામાં આઠ અને વિધાન પરિષદ માટે એક બેઠક ફાળવવામાં આવી. રાજ્યનું મુખ્ય મથક મુંબઈ હોવાથી ભૌગોલિક રીતે કચ્છ અટૂલું પડી જતું હતું. તેના પ્રશ્ર્નો ઉકેલવામાં અનેક અડચણો પડતી હતી, પરંતુ આ દરમિયાન મહા ગુજરાતના આંદોલનનો આરંભ થયો અને તેને સફળતા મળતાં મુંબઈથી ગુજરાત વિખૂટું પડ્યું અને ગુજરાત રાજ્યની રચના કરવામાં આવી. કચ્છનો પણ તેમાં સમાવેશ કરવામાં આવ્યો.